**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

Limbažos

**PASKAIDROJUMA RAKSTS**

**Limbažu novada pašvaldības domes 2026. gada 29. janvāra saistošajiem noteikumiem**

**Nr. 1 "Limbažu novada pašvaldības iedzīvotāju padomju nolikums"**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Mērķis un nepieciešamības pamatojums | 1.1. [Pašvaldību likuma](https://likumi.lv/ta/id/336956-pasvaldibu-likums) [58. panta](https://likumi.lv/ta/id/336956-pasvaldibu-likums#p58) sestā daļa nosaka, ka dome izdod padomes nolikumu – saistošos noteikumus, kuros nosaka padomes izveidošanas un darbības nosacījumus.  1.2. Limbažu novada pašvaldības domes 2023. gada 28. septembra saistošo noteikumu Nr. 17 “Limbažu novada pašvaldības nolikums” 73. punkts noteic, ka pašvaldības teritorijas attīstības veicināšanai un vietējo kopienu iedzīvotāju interešu pārstāvībai, veicinot iedzīvotāju savstarpējo sadarbību un saskaņotu rīcību kopējam labumam, pašvaldībā izveido konsultatīvas pašvaldības institūcijas – iedzīvotāju padomes. Padomes kompetenci, darbības teritoriju, padomes locekļu ievēlēšanas kārtību, darba organizāciju un citus ar Padomes darbību saistītos jautājumu nosaka Padomes nolikumā, ko dome izdod kā pašvaldības saistošos noteikumus.  1.3. Sagatavoto saistošo noteikumu mērķis ir noteikt kārtību, kādā izveidojamas pašvaldības iedzīvotāju padomes, kā arī to darbības uzdevumus, tiesības, pienākumus, darba organizāciju, lai veicinātu sabiedrības iesaisti pašvaldības darbā. |
| 2. Fiskālā ietekme uz pašvaldības budžetu | 2.1. Saistošie noteikumi neatstāj tiešu ietekmi uz pašvaldības budžeta pozīcijām. Iedzīvotāju padomes locekļu darbs nav algots, nav paredzēts budžetu atalgojums arī institūcijai, kas apkopos un organizēs iedzīvotāju padomes vēlēšanas.  2.2. Iedzīvotāju padomes sēžu organizēšanai padome izmanto pašvaldības īpašumā esošas telpas, iekārtas un aprīkojumu, iepriekš to saskaņojot ar attiecīgo pašvaldības iestādi. Saistošo noteikumu izpildei tiek izmantoti pašvaldības rīcībā esošie resursi un netiek radītas papildu izmaksas. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 3.1. Sociālā ietekme – saistošie noteikumi veicinās sabiedrības iesaisti pašvaldības darbā.  3.2. Ietekme uz vidi – nav tiešas ietekmes.  3.3. Ietekme uz iedzīvotāju veselību – nav tiešas ietekmes.  3.4. Ietekme uz uzņēmējdarbības vidi pašvaldības teritorijā – nav tiešas ietekmes, taču iedzīvotāju padomes var sniegt ieteikumus pašvaldībai uzņēmējdarbības attīstības veicināšanai.  3.5. Ietekme uz konkurenci – nav ietekmes. |
| 4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | 4.1. Saistošo noteikumu piemērošanā personas var vērsties Limbažu novada pašvaldības Centrālajā pārvaldē.  4.2. Saistošie noteikumi neparedz maksu par administratīvajām procedūrām saimnieciskās darbības veicējiem, fiziskajām personām, nevalstiskā sektora organizācijām. |
| 5. Informācija par ietekmi uz pašvaldības funkcijām un cilvēkresursiem | 5.1. Saistošie noteikumi izstrādāti [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 2., 4., 5., 7. un 12. punktā noteikto pašvaldības funkciju izpildei konkrētās iedzīvotāju padomes darbības teritorijas iedzīvotāju interesēs.  5.2. Saistošo noteikumu izpilde neietekmēs pašvaldībai pieejamos cilvēkresursus, un tie tiks īstenoti esošo resursu ietvaros. |
| 6. Informācija par izpildes nodrošināšanu | Saistošo noteikumu izpildi nodrošinās Limbažu novada pašvaldības Centrālā pārvalde. |
| 7. Prasību un izmaksu samērīgums pret ieguvumiem, ko sniedz mērķa sasniegšana | 7.1. Saistošie noteikumi ir piemēroti iecerētā mērķa – [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 2., 5. 7. un 12. punktā noteikto pašvaldības funkciju izpildei – sasniegšanai, kas papildināti ar citām padomju kompetences jomām.  7.2. Pašvaldības izraudzītie līdzekļi un paredzamā rīcība ir piemēroti leģitīmā mērķa sasniegšanai, jo šādu sabiedrības iesaistes veidu pašvaldības darbā noteic Pašvaldību likums. Līdz ar to secināms, ka likumdevējs jau ir izvērtējis šādu institūciju izveidošanas samērīgumu minētā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projekts no 2025. gada 19. septembra līdz 2025. gada 3. oktobrim bija publicēts pašvaldības oficiālajā tīmekļvietnē sabiedrības viedokļa noskaidrošanai. Norādītajā termiņā saņemti 19 personu viedokļi ar 82 priekšlikumiem.  Nolikuma projektā veikti atsevišķi tehniski precizējumi, kas nemaina noteikumu būtību. Nav iekļauti priekšlikumi, kas būtiski palielina iedzīvotāju padomes kompetences sfēras, lai neradītu pārlieku slogu iedzīvotāju padomēm un netiktu kavēta pašvaldības funkciju veikšana jautājumos, kur nepieciešama iedzīvotāju padomes viedokļa saņemšana.  No saņemtajiem priekšlikumiem iekļauti:   1. Limbažu pilsētai un pagastam veidot divas atsevišķas padomes katrai teritorijai; 2. Padomēs atbilstoši teritoriālajam iedalījumam un proporcionāli iedzīvotāju skaitam noteikts konkrēts locekļu skaits; 3. Padomes pienākumi papildināti ar punktu - veicināt Padomes pārstāvētās darbības teritorijas publiskā tēla, iedzīvotāju pašapziņas un lepnuma par savu novadu veidošanu. 4. Noteikts, ka Padomes sastāva darbības termiņš ir 4 (četri) gadi, ko rēķina no brīža, kad pieņemts Domes lēmums par Padomes locekļu apstiprināšanu amatos. 5. Precizēti nosacījumi personām, kas var kandidēt padomes locekļa amatam, papildus likumā noteiktajam, papildinot ar normām, ka jābūt deklarētam konkrētajā teritorijā, vai jābūt reģistrētam nekustamajam īpašumam padomes darbības teritorijā. 6. Precizēts punkts, kas nosaka, ka par Padomes darbu, Padomes sanāksmēm un to darba kārtību tiek ievietota informācija Pašvaldības mājaslapā un izvietota konkrētajā Pašvaldības klientu apkalpošanas centrā; 7. Papildus noteikts, ka Padome beidz pastāvēt līdz saņemts vismaz 10 attiecīgās Padomes darbības teritorijas iedzīvotāju kopīgi parakstīts ierosinājums atkārtotai kandidātu izvirzīšanas uzsākšanai. 8. Papildus noteikts, ka Padomes sēdes darba valoda ir latviešu valoda. 9. Papildus noteikts, ka var veikt Padomes sēdes audiovizuālu ierakstu. Padomes sēdes protokolu uzglabāšanu organizē Pašvaldības klientu apkalpošanas centra vadītājs. 10. Iekļauta norma, ka Padomes sēdēs arī var veikt tās audio vai audiovizuālu ierakstu, kas netiek publicēts, bet var tikt izmantots, ievērojot likumā noteiktos informācijas pieejamības ierobežojumus. 11. Padomes atbildības sfēras papildinātas ar veselīga dzīvesveida jautājumiem, jaunatnes lietu jautājumiem, civilās aizsardzības jautājumiem, dabas kapitāla pārvaldību un ilgtspējīgu attīstību. 12. Iekļauts Padomes pienākums sasaukt teritorijas vienības iedzīvotāju kopsapulci reizi gadā un sniegt pārskatu par Padomes darbību. 13. Veikti vairāku punktu redakcionāli precizējumi. |

Limbažu novada pašvaldības

Domes priekšsēdētāja S. Upmale

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU