**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

Limbažos

**SAISTOŠIE NOTEIKUMI**

2026. gada 29. janvārī Nr. 1

**APSTIPRINĀTI**

ar Limbažu novada pašvaldības domes

29.01.2026. sēdes lēmumu Nr.3

(protokols Nr.1, 4.)

**Limbažu novada pašvaldības iedzīvotāju padomju nolikums**

*Izdoti saskaņā ar*

[*Pašvaldību likuma*](https://m.likumi.lv/ta/id/336956-pasvaldibu-likums)[*58. panta*](https://m.likumi.lv/ta/id/336956-pasvaldibu-likums#p58) *sesto daļu*

1. **Vispārīgie jautājumi**
2. Saistošie noteikumi (turpmāk – Nolikums) noteic Limbažu novada pašvaldības (turpmāk – Pašvaldība) iedzīvotāju padomju (turpmāk – Padomes) izveidošanas un darbības nosacījumus, tostarp:
   1. Padomes kompetenci vietējās kopienas jautājumu izlemšanā;
   2. Padomes darbības teritoriju;
   3. Padomes locekļu skaitu un kandidātu izvirzīšanas kārtību;
   4. Padomes locekļu ievēlēšanas kārtību;
   5. Padomes darbības termiņu;
   6. Padomes darba organizāciju;
   7. kārtību, kādā Pašvaldības institūcijas izskata Padomes iesniegumus.
3. Padome ir pēc iedzīvotāju un Limbažu novada pašvaldības domes (turpmāk – Dome) iniciatīvas izveidota konsultatīva institūcija, kuras darbības mērķis ir nodrošināt Limbažu novada teritoriālā iedalījuma vienību (pagastu un pilsētu) vietējo iedzīvotāju (turpmāk – iedzīvotāji) interešu pārstāvību, pašvaldības teritorijas attīstību un sekmēt efektīvu, atklātu un atbildīgu sabiedrības iesaistīšanos Pašvaldības darbā, tādējādi paaugstinot Pašvaldības darba kvalitāti un atbilstību tās iedzīvotāju interesēm.
4. Limbažu novada pašvaldības teritoriālā iedalījuma vienību (turpmāk – darbības teritorija) Padomes tiek veidotas šādās teritoriālajās vienībās un šādā skaitliskajā sastāvā:
   1. Ainažu pilsēta un pagasts – 7 personas;
   2. Alojas pilsēta un pagasts - 7 personas;
   3. Limbažu pilsēta - 11 personas;
   4. Staiceles pilsēta un pagasts – 7 personas;
   5. Salacgrīvas pilsēta un pagasts; -11 personas;
   6. Braslavas pagasts - 5 personas;
   7. Brīvzemnieku pagasts - 5 personas;
   8. Katvaru pagasts - 7 personas;
   9. Liepupes pagasts - 7 personas;
   10. Limbažu pagasts – 9 personas;
   11. Pāles pagasts - 5 personas;
   12. Skultes pagasts - 11 personas;
   13. Umurgas pagasts - 7 personas;
   14. Vidrižu pagasts - 7 personas;
   15. Viļķenes pagasts - 7 personas.
5. Padomes locekļu darbs nav algots.
6. Padomes sastāva darbības termiņš ir 4 (četri) gadi, ko rēķina no brīža, kad pieņemts Domes lēmums par Padomes locekļu apstiprināšanu amatos.
7. **Padomes uzdevumi, tiesības un pienākumi**
8. Padomes uzdevums ir nodrošināt padomes darbības teritorijas iedzīvotāju interešu pārstāvību Pašvaldībā šādos jautājumos:
   1. pašvaldības administratīvās teritorijas labiekārtošana un sanitārā tīrība (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana, pretplūdu pasākumi, kapsētu un beigto dzīvnieku apbedīšanas vietu izveidošana un uzturēšana);
   2. teritorijas un būvju uzturēšanas prasību noteikšana, ciktāl tā saistīta ar sabiedrības drošību, sanitārās tīrības uzturēšanu un pilsētvides ainavas saglabāšanu;
   3. iedzīvotājiem sniedzamais kultūras piedāvājums un iespējas piedalīties kultūras dzīvē, Pašvaldības teritorijā esošā kultūras mantojuma saglabāšana, atbalsts kultūras norisēm;
   4. saimnieciskās darbības sekmēšana un atbalsta sniegšana;
   5. atbalsts veselīga dzīvesveida un sporta norisēm;
   6. atbalsts interešu un neformālās izglītības norisēm;
   7. jaunatnes lietas;
   8. civilās aizsardzības jautājumi;
   9. dabas kapitāla pārvaldība, teritorijas plānošana, teritorijas ilgtspējīga attīstība;
   10. sabiedrības viedokļa noskaidrošana saistošo noteikumu izdošanas procesā.
9. Padomei ir šādi pienākumi:
   1. pastāvīgi apzināt vietējās kopienas iedzīvotāju vajadzības un iesniegt Domei priekšlikumus par nepieciešamo rīcību;
   2. izskatīt vietējo iedzīvotāju ierosinājumus un reaģēt uz tiem, sniegt atbildi savas kompetences ietvaros vai novirzīt izpildei vai atbildes sniegšanai atbildīgajām Pašvaldības institūcijām;
   3. informēt iedzīvotājus un attiecīgās teritoriālās vienības Pašvaldības Klientu apkalpošanas centra vadītāju/-us par Padomes darbu, Padomes sanāksmēm un to darba kārtību, nosūtot informāciju Pašvaldības Sabiedrisko attiecību nodaļai, ievietošanai Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), Pašvaldības sociālo tīklu kontos, kā arī nodrošina informācijas izvietošanu konkrētajā Pašvaldības Klientu apkalpošanas centrā;
   4. pēc Domes lūguma, sniegt Domei viedokli par vietējai kopienai svarīgiem jautājumiem;
   5. reizi gadā sniegt pārskatu par Padomes darbību:
      1. sasaucot Padomes darbības teritorijas iedzīvotāju kopsapulci;
      2. pārskatu nosūtot Pašvaldības Sabiedrisko attiecību nodaļai, ievietošanai izdevumā “Limbažu Novada Ziņas”.
   6. veicināt Padomes pārstāvētās darbības teritorijas publiskā tēla, iedzīvotāju pašapziņas un lepnuma par savu novadu veidošanu.
10. Padomei ir šādas tiesības:
    1. saņemt no Domes pieprasījumu paust Padomes viedokli, pirms Dome pieņem lēmumu par izmaiņām šī nolikuma 7.1.- 7.4. apakšpunktos minēto pašvaldības funkciju izpildes kārtībā, ja tās var skart Padomes darbības teritorijas iedzīvotāju intereses;
    2. sagatavot priekšlikumus Pašvaldībai vai lēmumu projektus izskatīšanai Domē par nolikuma 7. punktā minētajiem jautājumiem;
    3. pieaicināt dalībai Padomes sēdē Pašvaldības attiecīgās teritorijas Klientu apkalpošanas centra vadītāju/-us, Domes deputātus, Pašvaldības Centrālās pārvaldes amatpersonas, Pašvaldības iestāžu vadītājus, nevalstisko organizāciju, komercsabiedrību un iedzīvotāju pārstāvjus;
    4. pieprasīt un saņemt no Pašvaldības un Domes informāciju, kas saistīta ar vietējai kopienai svarīgu jautājumu izlemšanu.
11. **Padomes izveides kārtība un darbības termiņš**
12. Par Padomes locekli var būt 16 gadu vecumu sasniedzis Latvijas pilsonis vai Eiropas savienības pilsonis, kurš nav Latvijas Republikas pilsonis, bet ir reģistrēts Fizisko personu reģistrā. Par Padomes locekli nav atļauts būt Domes deputātam, Pašvaldības izpilddirektoram un viņa vietniekam.
13. Padomi ir tiesīgas vēlēt fiziskās personas, kuras sasniegušas 16 gadu vecumu un ir Latvijas Republikas pilsoņi vai tādi Eiropas Savienības pilsoņi, kuri nav Latvijas Republikas pilsoņi, bet ir reģistrēti Fizisko personu reģistrā un vienlaikus atbilst vismaz vienam no šiem nosacījumiem:
    1. deklarējušas savu dzīvesvietu konkrētās Padomes darbības teritorijā;
    2. uz kuru vārda reģistrēts nekustamais īpašums konkrētās Padomes darbības teritorijā.
14. Pašvaldība informē par pieteikumu pieņemšanu darbam Padomē, publicējot paziņojumu (turpmāk – pieteikšanās paziņojums) Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), Pašvaldības sociālo tīklu kontos, Pašvaldības informatīvajā izdevumā “Limbažu Novada Ziņas” un reģionālajā laikrakstā "Auseklis".
15. Pieteikšanās paziņojumā norāda Padomes locekļu kandidātu pieteikuma iesniegšanas termiņu, kas nav īsāks par 30 dienām no pieteikšanās paziņojuma publicēšanas dienas.
16. Ja noteiktajā termiņā pieteikušos kandidātu skaits ir mazāks kā konkrētajā Padomē ievēlējamo locekļu skaits, Pašvaldība pagarina pieteikšanās termiņu vēl par 30 dienām, par to publicējot paziņojumu atbilstoši 11. punktā noteiktajam.
17. Ja pēc atkārtota termiņa noteikšanas nav saņemts pietiekams pieteikumu skaits, Padomes izveidošanu atliek, līdz saņemts vismaz 10 attiecīgās Padomes darbības teritorijas iedzīvotāju kopīgi parakstīts ierosinājums atkārtotai kandidātu izvirzīšanas uzsākšanai.
18. Ikvienam iedzīvotājam, kas atbilst Nolikuma 10. punktā noteiktajām prasībām, ir tiesības pieteikt savu kandidatūru Padomes locekļa amatam, iesniedzot pieteikumu Pašvaldības paziņojumā noteiktajā kārtībā.
19. Kandidātus Padomes locekļa amatam var izvirzīt arī 16 gadu vecumu sasniedzis konkrētās Padomes darbības teritorijā deklarēts iedzīvotājs vai iedzīvotājs, uz kura vārda reģistrēts nekustamais īpašums konkrētās Padomes darbības teritorijā, iesniedzot ar Padomes locekļa kandidātu rakstveidā saskaņotu pieteikumu Pašvaldības paziņojumā noteiktajā kārtībā.
20. Kandidātu pieteikumu uzskaiti un balsu apkopošanu veic ar Pašvaldības izpilddirektora rīkojumu izveidota balsu skaitīšanas komisija (turpmāk – Komisija).
21. Komisija apkopo pretendentu pieteikumus darbībai Padomē:
    1. veic pārbaudi par pretendentu atbilstību nosacījumiem darbībai Padomē;
    2. sagatavo katras Padomes locekļu kandidātu sarakstu, kurā ir norādīti kandidātu vārdi un uzvārdi;
    3. publicē Padomes locekļu kandidātu sarakstu Pašvaldības oficiālajā tīmekļvietnē [www.limbazunovads.lv](http://www.limbazunovads.lv), Pašvaldības oficiālajos sociālo tīklu kontos, Pašvaldības informatīvajā izdevumā “Limbažu Novada Ziņas” un reģionālajā laikrakstā "Auseklis". Sarakstu drukātā veidā izvieto konkrētā Pašvaldības klientu apkalpošanas centru telpās.
22. Padomes vēlēšanas ir rīkojamas ne ātrāk kā 30 dienas pēc Padomes locekļu kandidātu saraksta publiskošanas. Informācija par Padomes vēlēšanu vietu un laiku tiek izsludināta Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), Pašvaldības informatīvajā izdevumā “Limbažu Novada Ziņas”, reģionālajā laikrakstā "Auseklis" un Pašvaldības oficiālajos sociālo tīklu kontos.
23. Sarakstu drukātā veidā izvieto Pašvaldības klientu apkalpošanas centru telpās.
24. Klātienes balsošana notiek Centrālās pārvaldes Klientu apkalpošanas centros Pašvaldības paziņojumā norādītajās vietās un laikos.
25. Elektroniskai balsošanai izmanto vietni, kur var autentificēties ar internetbankas autentifikācijas līdzekli, eID vai droša elektroniskā paraksta viedkarti.
26. Par Padomes kandidātiem Padomes darbības teritorijā var balsot tikai vienu reizi, balsošanas periodā.
27. Padomē ir ievēlēti tie kandidāti, kuri saņēmuši lielāko iedzīvotāju balsu skaitu.
28. Ja balsošanā vairāki kandidāti saņēmuši vienādu balsu skaitu, tad priekšroka tiek dota kandidātu pieteikumu iesniegšanas secībā.
29. Balsu skaitīšanas procesā Komisija novērotāju statusā var pieaicināt biedrību un nodibinājumu deleģētos pārstāvjus.
30. Padomes sastāvu, atbilstoši Komisijas apkopotajam iedzīvotāju balsojumam, apstiprina ar Domes lēmumu. Pēc Domes lēmuma pieņemšanas, Pašvaldības tīmekļvietnē www.limbazunovads.lv tiek publicēts apstiprinātais Padomes sastāvs, publicējot apkopotu informāciju par to, cik balsis saņēmis katrs kandidāts.
31. Ja ievēlētā Padomes locekļa pilnvaras tiek izbeigtas pirms pilnvaru termiņa beigām, šī Padomes locekļa vietā līdz attiecīgā pilnvaru termiņa beigām stājas nākamais balsošanā lielāko balsu skaitu saņēmušais kandidāts.
32. Padomes loceklis var izbeigt darbību Padomē, rakstveidā paziņojot par to Padomei un Pašvaldībai. Padomes locekļa darbība Padomē tiek izbeigta iesniegumā norādītajā termiņā vai ar jauna Padomes locekļa apstiprināšanu, ja termiņš nav norādīts.
33. Ja Padomes darbības laikā Padomes locekļu skaits ir mazāks kā noteiktais, un nav iespējams izpildīt 28. punkta nosacījumus, tiek rīkotas ārkārtas Padomes locekļu vēlēšanas uz vakantajām vietām, saīsinātā termiņā.
34. Ja Padomes sastāvs ilgāk kā četrus mēnešus neatbilst Nolikuma 3. punktā noteiktajam skaitliskajam sastāvam, Padome beidz pastāvēt, līdz saņemts vismaz 10 attiecīgās Padomes darbības teritorijas iedzīvotāju, kas atbilst Nolikuma 16. punkta prasībām, kopīgi parakstīts ierosinājums atkārtotai kandidātu izvirzīšanas uzsākšanai.
35. **Padomes darba organizācija**
36. Padomes priekšsēdētāju, priekšsēdētāja vietnieku un sekretāru no sava vidus ievēlē Padomes locekļi ar balsu vairākumu pirmajā Padomes sēdē.
37. Padomes darbu vada tās priekšsēdētājs, viņa prombūtnē – priekšsēdētāja vietnieks.
38. Padomes sēdes sasauc Padomes priekšsēdētājs:
    1. pēc nepieciešamības, bet ne retāk kā reizi 3 mēnešos,
    2. ja to pieprasa 1/3 Padomes locekļu;
    3. ja Padomei ir jāsagatavo lēmuma projekts vai jāsniedz viedoklis izskatīšanai Domē.
39. Padome ir lemttiesīga, ja uz sēdi klātienē ierodas vai attālināti (ja tiek izmantota tiešsaistes videokonference (attēla un skaņas pārraide reālajā laikā)) pieslēdzas ne mazāk kā puse no Padomes locekļiem.
40. Padomes sēdes darba valoda ir latviešu valoda.
41. Padomes sēdes gaitu protokolē, kā arī var veikt tās audiovizuālu ierakstu. Protokolu paraksta sēdes vadītājs un Padomes sekretārs. Protokolu piecu darba dienu laikā pēc Padomes sēdes iesniedz attiecīgās teritoriālās vienības Pašvaldības Klientu apkalpošanas centrā, tālākai jautājumu un ierosinājumu virzīšanai vai pēc nepieciešamības tiek sagatavots lēmumprojekts un iesniegts izskatīšanai Domē. Protokolu oriģināli glabājas attiecīgās teritoriālās vienības Pašvaldības Klientu apkalpošanas centrā. Padomes sēdes protokolu uzglabāšanu organizē attiecīgā Pašvaldības Klientu apkalpošanas centra vadītājs.
42. Padomes sēdes protokols ir publiski pieejams, ievērojot likumā noteiktos informācijas pieejamības ierobežojumus. Padomes sēdes protokola atvasinājumu Padomes priekšsēdētājs nodod Pašvaldības Sabiedrisko attiecību nodaļas speciālistam, ievietošanai pašvaldības oficiālajā tīmekļvietnē piecu darba dienu laikā pēc Padomes sēdes.
43. Padomes sēdēs var veikt tās audio vai audiovizuālu ierakstu, kas netiek publicēts, bet var tikt izmantots pēc nepieciešamības, ievērojot likumā noteiktos informācijas pieejamības ierobežojumus.
44. Padomes lēmumiem ir ieteicošs un informējošs raksturs un tos pieņem, Padomes locekļiem atklāti balsojot. Ja balsu skaits dalās, noteicošā ir Padomes priekšsēdētāja balss.
45. Padomes locekli var atbrīvot no pienākumu pildīšanas Padomē gadījumā, ja Padomes loceklis bez attaisnojoša iemesla trīs reizes pēc kārtas nepiedalās Padomes sēdē.
46. Konstatējot [41. punktā](https://m.likumi.lv/ta/id/341591#p31) norādītos apstākļus, Padomes priekšsēdētājs trīs darba dienu laikā informē Domi, kas pieņem lēmumu par Padomes locekļa atbrīvošanu no pienākumu pildīšanas, vai izmaiņām Padomes sastāvā (ja izpildās Nolikuma 28. punkta nosacījumi).
47. Ja Padomes priekšsēdētājs nepilda savus pienākumus, Padome var atbrīvot tās priekšsēdētāju no priekšsēdētāja pienākumu pildīšanas, ja par to nobalso vairāk nekā puse no Padomes locekļiem.
48. Padomes sēdes ir atklātas. Iedzīvotāji, biedrības un nodibinājumi, kā arī komersanti var ierosināt Padomes sēdē izskatāmos jautājumus.
49. Padomes sēdes var notikt attālināti, izmantojot tiešsaistes videokonferences sarunu rīku, ja Padomes locekļiem ir nepieciešamais tehniskais nodrošinājums.
50. Padomes loceklis, pildot Padomes locekļa amatu, darbojas attiecīgās teritorijas iedzīvotāju interesēs un izvairās no interešu konflikta. Padomes loceklis atturas no dalības sēdē vai atturas no tādu lēmumu pieņemšanas, kas ietekmē vai var ietekmēt Padomes locekļa, tā radinieka, tam piederoša uzņēmuma personiskās vai mantiskās intereses.
51. Ja padomes loceklis ir pieļāvis interešu konflikta situāciju, Padomei ir tiesības rosināt Domei pieņemt lēmumu par Padomes locekļa pilnvaru izbeigšanu.

1. **Padomes darbības nodrošināšana**
2. Padomes sēžu organizēšanai Padome izmanto Pašvaldības īpašumā esošas telpas, iekārtas un aprīkojumu, iepriekš saskaņojot to ar attiecīgās teritoriālās vienības Pašvaldības Klientu apkalpošanas centra vadītāju.
3. Informāciju par plānoto Padomes sēdes norises laiku, vietu un darba kārtību, pēc Padomes sniegtās informācijas, ne vēlāk kā trīs darba dienas pirms norises, Sabiedrisko attiecību nodaļa publicē Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), un Pašvaldības Klientu apkalpošanas centra vadītājs izvieto attiecīgajā Klientu apkalpošanas centrā.
4. **Sadarbība ar Pašvaldību**
5. Pašvaldības Domes priekšsēdētājs un deputāti vismaz vienu reizi gadā tiekas ar Padomi, lai apspriestu ar Padomes darbību saistītus jautājumus.
6. Pēc Padomes iesnieguma saņemšanas Pašvaldības izpilddirektors lemj par iesnieguma turpmāko virzību, nosakot par to atbildīgo Pašvaldības institūciju. Pašvaldībai ir pienākums Iesniegumu likumā noteiktajā kārtībā izskatīt iesniegumu un sniegt atbildi. Ja iesnieguma izvērtēšanai nepieciešama vairāku institūciju iesaiste vai padziļināta izvērtēšana, Pašvaldība var pagarināt izskatīšanas termiņu, par to informējot Padomi.
7. Padomes locekļiem, pārstāvot Padomi, ir tiesības piedalīties Pašvaldības domes sēdēs un komiteju sēdēs ar padomdevēja tiesībām.

Limbažu novada pašvaldības

Domes priekšsēdētāja S. Upmale

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU